Man sterf tydens kitsbankrooftog in Marble HallDie kitsbank wat opgeblaas is. Foto: SAPD ŉ Veiligheidswag is Maandagaand dood en een is gewond nadat kitsbankrowers by ŉ winkelsentrum in Marble Hall, Limpopo, op hulle losgebrand het. Kol. Ronel Otto, ŉ woordvoerder van die polisie, het Dinsdag aan Maroela Media gesê ŉ onbekende hoeveelheid mans het laat Maandagaand ŉ Standard Bank-kitsbank opgeblaas. “Die veiligheidswagte het die rowers onderbreek en ŉ oor-en-weer-skietery het begin,” het Otto gesê. “Een van die wagte is op die toneel dood. Die ander een is na ŉ hospitaal geneem en is in ŉ stabiele toestand.” Die rowers het met drie voertuie van die toneel gevlug voor hulle enige geld kon steel. Niemand is nog in verband met die voorval in hegtenis geneem nie. Die polisie ondersoek ŉ saak van moord, poging tot moord, en poging tot gewapende roof. Die naam van die oorledene kan nog nie bekend gemaak word nie.